input: KOMISSION DELEGOITU ASETUS (EU) N:o 1047/2013,
  annettu 21 päivänä elokuuta 2013,
  komission delegoidun asetuksen (EU) N:o 114/2013 muuttamisesta valmistajalle Piaggio ilmoitettujen vuoden 2010 keskimääräisten hiilidioksidipäästöjen oikaisemiseksi
  (ETA:n kannalta merkityksellinen teksti)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 11 päivänä toukokuuta 2011 annetun Euroopan parlamentin ja neuvoston asetuksen (EU) N:o 510/2011 (1) ja erityisesti sen 11 artiklan 7 kohdan,
  sekä katsoo seuraavaa:
  (1)
  Piaggio, joka valmistaa kevyitä kuljetusajoneuvoja, on ilmoittanut komissiolle, että sille Euroopan parlamentin ja neuvoston asetuksen (EU) N:o 510/2011 täydentämisestä niiden sääntöjen osalta, jotka koskevat poikkeuksen hakemista uusien kevyiden kuljetusajoneuvojen hiilidioksidipäästötavoitteista, 6 päivänä marraskuuta 2012 annetussa komission delegoidussa asetuksessa (EU) N:o 114/2013 (2) ilmoitetut vuoden 2010 keskimääräiset hiilidioksidipäästöt ovat virheelliset. Valmistaja on toimittanut yksityiskohtaiset todisteet, jotka osoittavat, että sen vuoden 2010 keskimääräiset hiilidioksidipäästöt olivat huomattavasti kyseisessä asetuksessa ilmoitettua arvoa suuremmat.
  (2)
  Komissio on arvioinut Piaggion toimittamia todisteita ja katsoo, että on aiheellista oikaista kyseinen arvo.
  (3)
  Sen vuoksi delegoitua asetusta (EU) N:o 114/2013 olisi muutettava vastaavasti,
  ON HYVÄKSYNYT TÄMÄN ASETUKSEN:
  1 artikla
  Korvataan delegoidun asetuksen (EU) N:o 114/2013 liitteessä III olevassa toisessa sarakkeessa, jonka otsikko on ”Keskimääräiset päästöt (g/km)”, merkkiä ”Piaggio” koskeva merkintä merkinnällä ”177,00”.
  2 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 21 päivänä elokuuta 2013.